Letak tong dram bersimen, korek parit
Sepang: Hasrat sekumpulan pembeli dan pemilik tanah berhampiran Taman Jenderam Budiman, Jenderam Hulu, Dengkil untuk membina rumah idaman berdepan kesulitan akibat ketidakpuasan hati penduduk perumahan itu. Mereka mendakwa penduduk membina halangan di atas rizab simpanan jalan dengan meletak tong dram bersimen mengorek parit dan membina pagar. Tinjauan wartawan Harian Metro ke kawasan kejadian turut mengesahkan kewujudan halangan sementara itu yang antara sebabnya mungkin mahu mengelak kawasan berkenaan dibangunkan. Menurut pemilik tanah, Ahmad Man, 68, berkata, tanah yang dibeli berhampiran Taman Jenderam Budiman itu mendapat kelulusan pihak berkuasa untuk ditukar status kepada bangunan pada 2021. Katanya, tanah berkeluasan 1.3 ekar sudah dipecah lot dan dijual kepada 10 pembeli untuk didirikan rumah, dengan laluan keluar masuk dicadang pada rizab simpanan jalan yang jaraknya beberapa meter dari jalan utama. Ahmad berkata, ketika cadangan itu dibuat pada tahun sama, perbincangan sudah diadakan dengan penduduk perumahan  untuk mengambil alih rizab jalan sebagai laluan mereka namun dibantah atas pelbagai alasan termasuk mengganggu 'privasi'. "Pada 2022, saya menghantar surat kepada Pejabat Daerah dan Tanah Sepang (PDTS) berkenaan masalah ini dan menerima maklum balas mengatakan tanah rizab jalan itu boleh digunakan dan tidak boleh dibina sebarangan halangan yang menyekat laluan penduduk. "Pada Jun lalu juga PDTS mengeluarkan notis kepada penduduk taman  supaya membersihkan halangan atas tanah rizab jalan namun selepas tiga bulan  tiada  tindakan," katanya . Ahmad berkata, dia sudah membina jalan sehingga ke kawasan halangan itu untuk kemudahan akses keluar masuk namun kini tergendala disebabkan halangan terbabit. Katanya, laporan polis sudah dibuat berkenaan isu ini dan berharap penduduk taman akur arahan pihak berkuasa dan lebih bertimbang rasa. "Saya beri jaminan, laluan dibina itu hanya untuk kenderaan ringan  dan binaannya nanti mengutamakan aspek keselamatan semua pihak termasuk bina besi halang kenderaan berat masuk," katanya. Sementara itu, pekerja swasta, Mohd Faisol Mustafa, 36, yang membeli tanah di kawasan itu memberitahu, halangan sementara diwujudkan penduduk perumahan menimbulkan kegusaran mengenai laluan keluar masuk. Katanya, dia membeli tapak lot tanah itu untuk membina rumah pertamanya namun kini menangguhkan hasrat terbabit disebabkan isu berkenaan, selain terpaksa menanggung kos sewa rumah yang tinggi. Katanya, penduduk taman tidak seharusnya bersikap pentingkan diri apatah lagi binaan jalan dibuat tidak membabitkan harta mereka sebaliknya rizab simpanan jalan. "Diharapkan pihak berkuasa campur tangan dan mengambil tindakan segera agar masalah ini dapat diselesaikan," katanya.Ikuti penjelasan pihak berkuasa berhubung isu ini dalam terbitan Harian Metro esok.